Між тым гаварыць пра тое, што сфера нацыянальнага ўсынаўлення не развіваецца, не прыходзіцца: спецыялісты сістэмы аховы дзяцінства ўвесь час шукаюць (і знаходзяць!) усё новыя спосабы і шляхі прыцягнення людзей у гэтую тэму. Толькі ў мінулым годзе Нацыянальным цэнтрам усынаўлення былі пачаты два прынцыпова новыя для краіны праекты: сумесны праект з тэлеканалам АНТ “У вас будзе дзіця” і стварэнне агульнарэспубліканскага фатаграфічнага банка даных дзяцей, якія маюць патрэбу ў новай сям’і. Ці апраўдалі сябе задумкі? З якімі праблемамі давялося сутыкнуцца пры іх рэалізацыі? Ці не ўзнікнуць па меры іх распаўсюджвання новыя выклікі для спецыялістаў аховы дзяцінства? Пра ўсё гэта мы запыталіся ў дырэктара Нацыянальнага цэнтра ўсынаўлення Наталлі Станіславаўны Паспелавай. Праўда, размова атрымалася куды больш шырокай і глыбокай, чым проста аповед аб новых праектах.